राष्ट्रिय बुद्धिचालमा पुरुषोत्तमविरुद्ध राजनको जित
२४ औं राष्ट्रिय बुद्धिचाल प्रतियोगिताको पाँचौं चरणमा सोमबार झापाका राजन सुवेदीले अपराजित युवा खेलाडी पुरुषोत्तम सिलवाललाई पराजित गरेका छन् ।
काठमाडौँ — २४ औं राष्ट्रिय बुद्धिचाल प्रतियोगिताको पाँचौं चरणमा सोमबार झापाका राजन सुवेदीले अपराजित युवा खेलाडी पुरुषोत्तम सिलवाललाई पराजित गरेका छन् । दोस्रो चरणमा सुश्रुत दहालबाट पराजित राजनले त्यसयता चार खेलमा उत्कृष्ट प्रदर्शन गरेका थिए । उनले पुरुषोत्तमसहित सुरोज महर्जन, राजीव कार्की र क्षितिज भण्डारीलाई हराएर ४ अंक जोडेका छन् । यता पुरुषोत्तम हारका बाबजुद राजनसँगै ४ अंकमा रहेर संयुक्त अगाडि छन् ।नयाँ नेपाल च्याम्पियन बन्ने होडमा तीन खेलाडी एआईएम सुश्रुत, एफएम क्षितिज र प्रकाशचन्द्र नेपाल ३–३ अंक हासिल गर्दै संयुक्त दोस्रो स्थानमा छन् । १९६१ रेटेड सुश्रुतले २ जित, २ बराबर, २०८५ रेटेड क्षितिजले ३ जित र १९५१ रेटेड प्रकाशले २ जित र २ बराबरी खेलेका छन् ।सुशील चौधरी र राजीव कार्कीले २ जित, १ बराबर गरी साढे २ अंक बटुलेका छन् । काठमाडौंका सीएम मिलन लामा २, ललितपुरका सुरोज महर्जन र रौतहटका रुपेश जैसवाल समान साढे १ अंक र काठमाडौंका सीएम केशब श्रेष्ठ, प्रेमकृष्ण महर्जन १–१ अंक छन् ।पूजा र शान्तिको अग्रता नवौं महिला राष्ट्रिय बुद्धिचाल प्रतियोगितामा पाँचौं चरण सकिँदा कास्कीकी पूजा भण्डारी र मोरङकी शान्ति धिमाल च्याम्पियन बन्ने होडमा अगाडि छन् । दुवैले शतप्रतिशत जित निकाल्दै ५ अंक जोडिसकेका छन् । १२ शीर्ष महिला राष्ट्रिय खेलाडीबीच ११ चरणसम्म प्रतिस्पर्धा हुनेछ । काठमाडौंका यू–१६ च्याम्पियन रिया श्रेष्ठ र पूर्वनेपाल वुमन च्याम्पियन सिन्दिरा जोशी समान ४ अंकसहित संयुक्त दोस्रो स्थानमा छन् ।काठमाडौका विनिता कपाली, सुशीला गुरुङ र झापाका कृतिसरा अधिकारी समान ३ अंक, पुनम प्रसाईं २ अंक तथा भक्तपुरका श्रृषा दुवाल, सविना गुजः र प्राश्ना किबानायो १–१ अंकमा छन् । 